Tweeling sterf in ongeluk met donkiekarFoto: Netcare 911 Chris Botha, woordvoerder van Netcare 911, het gesê die ongeluk het sowat 60 km buite Kimberley in die rigting van Hopetown plaasgevind. Volgens Botha het die twee seuns op die donkiekar geslaap toe hul ouers langs die pad gaan staan het om seker te maak die donkie is vas. “’n Bus het teen die donkiekar gebots. Die trefslag van die botsing het veroorsaak dat die seuns etlike meters van die donkiekar geslinger is. Hulle is op die toneel dood verklaar.” Volgens Botha is die donkie ook in die voorval dood. Hy het gesê die tweeling se ouers, die busbestuurder en insittendes in die bus is nie in die botsing beseer nie. Die presiese omstandighede rondom die voorval word ondersoek.